S-1553/2006

Mál þetta, sem dómtekið var 30. nóvember sl., er höfðað með ákæruskjali lögreglustjórans í Reykjavík frá 18. september 2006 á hendur Þ-kk-þgf H-kk-þgf, kt. 000000-0000, Sogavegi 140, Reykjavík, ,,fyrir umferðarlagabrot, með því að hafa ekið bifreiðinni OO-156, að morgni mánudagsins 6. febrúar 2006, undir áhrifum áfengis (vínandamagn í blóði 1,89 o/oo og sviptur ökurétti um Bústaðaveg í Reykjavík og hafa haft í fórum sínum 0,66 g af marihuana“.

Telur ákæruvaldið þessa háttsemi varða við 1. mgr., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997 og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr.13/1985 og lög nr. 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Ákæruvaldið krefst þess að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993, 2. gr. laga nr. 23/1998 og 8. gr. laga nr. 84/2004 og jafnframt að framangreind fíkniefni sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. reglugerðar nr. 233/2001.

Ákærði krefst sýknu af þeim þætti ákæru er varðar ölvunarakstur, en vægustu refsingar sem lög leyfa, varðandi þá háttsemi sem hann hefur játað. Þá krefst verjandi ákærða málsvarnarlauna að mati dómsins.

Málsatvik.

Samkvæmt frumskýrslu lögreglunnar í Reykjavík frá 6. febrúar 2006 fékk lögregla tilkynningu sama dag, um hugsanlega ölvaðan ökumann sem var staddur á Shell, bensínstöðinni við Bústaðaveg. Er lögregla kom á vettvang barst lögreglu tilkynning frá Fjarskiptamiðstöð lögreglunnar um að ökumaður væri lagður af stað á bifreiðinni OO-156. Í frumskýrslu lögreglu segir að lögreglumenn hafi séð að bifreiðinni var ekið frá Shell, bensínstöðinni og var bifreiðin stöðvuð þar skammt frá á Bústaðavegi. Í skýrslu lögreglu segir að lögreglumenn hafi rætt við ökumann bifreiðarinnar, ákærða í máli þessu. Hafi megn áfengislykt verið í bifreið hans. Var ákærði beðinn um að blása í mæli og gaf blásturinn til kynna að áfengi væri að finna í blóði hans, auk þess sem megna áfengislykt hefði lagt frá vitum hans. Ákærði var handtekinn og færður fyrir varðstjóra. Læknir var fenginn til að taka blóðsýni úr ákærða, en ákærði var mjög æstur á lögreglustöð og var haldið nauðugum meðan á blóðtöku stóð. Við leit á honum fundust ætluð fíkniefni í plastpoka í buxnavasa.

Samkvæmt niðurstöðu rannsóknastofu i lyfja- og eiturefnafræði mældist alkóhól í blóði ákærða og var endanleg niðurstaða 1,89 o/oo. Ætlað fíkniefni sem á ákærða fannst, reyndist vera 0,66 af marihuana.

Ákærði var yfirheyrður vegna málsins hjá lögreglu 6. júlí 2006. Hann kvaðst hafa lagt bifreið sinni hjá bensínstöð Shell við Bústaðaveg. Þar hafi hann opnað pela af viskí og drukkið hann nánast allan. Hann kvaðst ekki muna eftir því að hafa ekið í burtu frá bensínstöðinni eftir að hafa drukkið þar áfengi. Hann kvaðst vita að hann væri sviptur ökurétti og því hefði honum ekki verið heimilt að aka bifreið. Hann kvaðst afsala sér fíkniefnunum sem á honum fundust.

Verður nú rakinn framburður ákærða og vitna fyrir dómi.

Við þingfestingu málsins játaði ákærði sakargiftir að öðru leyti en því að hann neitaði að hafa ekið bifreiðinni ölvaður og kvaðst hafa stöðvað bifreið sína fyrir utan bensínstöð og drukkið þar heilan viskípela eftir að akstri lauk. Ákærði mætti ekki við aðalmeðferð málsins til að gefa skýrslu.

Vitnið, K-kvk-nf E-kvk-nf E-kvk-nf lögreglumaðu,r kvað tilkynningu hafa borist umræddan dag, til lögreglu um hugsanlegan ölvaðan ökumann við Select við Bústaðaveg. Á leiðinni þangað hafi lögreglu borist tilkynning um að ökumaðurinn væri lagður af stað og hafi lögregla veitt honum eftirför og dregið ökumanninn uppi og stöðvað akstur bifreiðar ákærða við Bústaðabrú. Vitnið kvaðst muna sérstaklega eftir þessu, þar sem lögregla hafi þurft að hafa bláu ljósin kveikt í töluverðan tíma, áður en ákærði hafi stöðvað bifreiðina.

Vitnið, S-kk-nf Á-kk-nf R-kk-nf lögreglumaður, kvaðst muna eftir þessu máli. Hann kvað tilkynningu hafa borist frá Fjarskiptamiðstöð lögreglu um hugsanlega ölvaðan ökumann við Shell á Bústaðavegi, en starfsmaður Shell hafi tilkynnt lögreglu um það. Vitnið kvaðst hafa verið staddur á Hverfisgötunni þegar tilkynning hafi borist og hafi lögregla farið beint á staðinn. Hafi lögregla séð hvar bifreiðinni var ekið frá Shell á Bústaðavegi í austur. Vitnið kvað lögreglu hafa veitt bifreiðinni eftirför og stöðvað akstur hennar við Bústaðavegarbrú.

Niðurstaða.

Ákærði hefur játað sakargiftir að öðru leyti en því að hann neitar því að hafa ekið bfireiðinni umrætt sinn undir áhrifum áfengis.

Samkvæmt framburði þeirra lögreglumanna sem stóðu að handtöku ákærða, hafði borist tilkynning frá starfsmanni Select til Fjarskiptamiðstöðvar lögreglu um hugsanlega ölvaðan ökumann við Select á Bústaðavegi. Báðir lögreglumennirnir báru fyrir dómi að þeir hefðu veitt bifreið ákærða eftirför á Bústaðavegi og stöðvað för hennar við Bústaðaveg. Er framburður þeirra samhljóða og trúverðugur, en framburður ákærða að sama skapi ótrúverðugur. Blóð var tekið úr ákærða á lögreglustöð og reyndist endanleg niðurstaða alkóhólákvörðunar á alkóhólmagni í blóði ákærða vera 1,89 o/oo.

Þegar framangreint er virt er að mati dómsins hafið yfir skynsamlegan vafa að ákærði hafi umrætt sinn ekið bifreiðinni OO-156 undir áhrifum áfengis. Ákærði hefur játað að hafa umrætt sinn ekið bifreiðinni sviptur ökurétti og að hafa haft í fórum sínum 0,66 g af marihuana. Ákærði er samkvæmt þessu sakfelldur fyrir þá háttsemi sem í ákæru greinir og er háttsemi hans réttilega heimfærð til refsiákvæða í ákæru.

Refsiákvörðun.

Samkvæmt sakavottorði ákærða gekkst hann undir greiðslu 130.000 króna sektar 20. júní 2005 vegna brots gegn 1., sbr. 3. mgr. 45. gr. umferðarlaga. Ákærði var þá sviptur ökurétti í 12 mánuði frá 20. júní 2005. Brot ákærða gegn 1., sbr. 3. mgr. 45. gr. umferðarlaga er því ítrekað. Þá hefur ákærði gerst sekur um akstur sviptur ökurétti og fíkniefnalagabrot.

Þegar framangreint er virt er refsing ákærða ákveðin 300.000 króna sekt sem ákærði greiði í ríkissjóð innan fjögurra vikna frá birtingu dóms þessa, en ella sæti ákærði fangelsi í 20 daga. Þá er ákærði með vísan til 101. og 102. gr. umferðarlaga nr. 50/1987, sbr. 25. gr. laga nr. 44/1993, 2. gr. laga nr. 23/1998 og 8. gr. laga nr. 84/2004, sviptur ökurétti í 3 ár frá birtingu dómsins að telja.

Ákærði sæti og upptöku á 0,66 g af marihuana.

Ákærði greiði sakarkostnað málsins, 78.917 krónur, þar með talin málsvarnarlaun skipaðs verjanda síns, A-kk-ef C-kk-ef hrl., 56.025 krónur að meðtöldum virðisaukaskatti.

Af hálfu ákæruvaldsins fluti málið S-kk-nf Þ-kk-nf, fulltrúi lögreglustjórans í Reykjavík.

D ó m s o r ð:

Ákærði, Þ-kk-nf H-kk-nf, greiði 300.000 króna sekt í ríkissjóð innan fjögurra vikna frá birtingu dóms þessa, en sæti ella fangelsi í 20 daga.

Ákærði er sviptur ökurétti í 3 ár frá birtingu dóms þessa.

Ákærði sæti upptöku á 0,66 af marihuana.

Ákærði greiði sakarkostnað málsins, 78.917 krónur, þar með talin málsvarnarlaun skipaðs verjanda ákærða, A-kk-ef C-kk-ef hæstaréttarlögmanns, 56.025 krónur.

I-kvk-nf E-kvk-nf